ጤና ሚኒስቴር፤ • በቀን ከ5ሺ በላይ ናሙናዎችን የመመርመር አቅም ላይ ተደርሷል፤ • በኮሮና ምክንያት አንድም ሆስፒታል መደበኛ አገልግሎት አላቆመም፤
አዲስ አበባ፡- የጤና ሚኒስቴር በቀን ከ5ሺ በላይ ናሙናዎችን የመመርመር አቅም ላይ መደረሱን አስታወቀ። ሚኒስቴሩ በኮሮና ምክንያት አንድም ሆስፒታል መደበኛ አገልግሎት እንዳላቆመም አስታ ውቋል። ህብረተሰቡ በግንዛቤ እጥረት ምክንያት የለይቶ ማቆያ ማዕከላት ሁኔታን በፍራቻ መመልከት እንደማይገባውም አስገንዝቧል። 
የጤና ሚኒስቴር የህዝብ ግንኙነትና ኮሙኒኬሽን ዳይሬክተር ዶክተር ተገኔ ረጋሳ ትናንት በሰጡት መግለጫ፤ የለይቶ ማቆያና ለይቶ ህክምና ማዕከላት የዓለም ጤና ድርጅት ባስቀመጠው ደረጃና ከአገሪቷ አቅም አንጻር እንደተዘጋጁ ጠቁመዋል። 
በማዕከላቱ አስፈላጊው የክትትልና ህክምና አገልግሎቶች እየተሰጡ መሆናቸውን የጠቆሙት ዶክተር ተገኔ፤ ነገር ግን በግንዛቤ እጥረት ማዕከላቱን ‹‹የጨለማና የእሥር ቦታ ነው›› በሚል ፍራቻ ውስጥ የገቡ የማህበረሰብ ክፍሎች መኖራቸውን ጠቁመዋል። ሆኖም ይህ ስህተት እንደሆነና ማዕከላቱ የዓለም አቀፉ የጤና ድርጅት ያስቀመጠውን ደረጃና መመሪያ መሠረት በማድረግ የተዘጋጁ መሆናቸውን ተናግረዋል።እንደ ዳይሬክተሩ ገለጻ፤ የለይቶ ማቆያ ማዕከላት በዋናነት የበሽታውን ምልክት ያሳዩ ሰዎችና ከተለያዩ አገራት በየብስም ሆነ በአየር የሚገቡ ዜጎች እንዲሁም በአሰሳ የሚለዩ ዜጎች ለ14 ቀናት ተለይተው የሚገቡበትና ክትትል የሚደረግባቸው ቦታዎች ናቸው። ማዕከላቱ የጤና ምርመራና ክትትል፣ የህክምና ምክርና ትምህርት የሚሰጥባቸው እንደመሆናቸው ፍራቻን ሊያጭሩ አይገባም። በማቆያ ውስጥ የጤና ክትትል እየተደረገ ቫይረሱ የተገኘባቸው ሰዎች ወደ ለይቶ ህክምና ማዕከል ይገባሉ። 
በአሁኑ ወቅት በአዲስ አበባ 3ሺ93 እንዲሁም በክልሎች 10ሺ493 ሰዎች በለይቶ ማቆያ ውስጥ እንደሚገኙ የጠቆሙት ዶክተር ተገኔ፣ እነዚህም ከምግብ ጀምሮ ክትትል የሚያደርጉላቸው የጤና ባለሙያዎችን ጨምሮ አስፈላጊው ግብዓት እየተሟላላቸው ይገኛል ብለዋል። ከውጭ አገር የሚገቡ ዜጎች ወደ ማቆያ ሲወሰዱ ከፍተኛ ጥንቃቄ የተሞላበትና ወደተዘጋጀላቸው ሥፍራ የሚወሰዱበት ራሱን የቻለ የ‹‹ፕሮቶኮል›› አካሄድ እንዳለው የተናገሩት ዳይሬክተሩ፤ በዚህ ሂደት ውስጥ አንዳንድ ግለሰቦች የሚፈጥሯቸውን ግድፈቶች መገናኛ ብዙኃንን ጨምሮ ሌሎች አካላትም እንዲያጋልጡ ጠይቀዋል።ዳይሬክተሩ፤ ቫይረሱ ወደ ኢትዮጵያ ከመግባቱ አስቀድሞም ሆነ ከገባ በኋላ ለመከላከልና ለመቆጣጠር ሰፊ ጥረቶች መደረጋቸውን ጠቁመው፤ በወቅቱ የደም ናሙናዎች ወደ ደቡብ አፍሪካ ይላኩ እንደነበርና በአሁኑ ጊዜ ግን 22 የሚሆኑ የመመርመሪያ ላብራቶሪዎች በክልሎችም ጭምር በማቋቋም ወደ ሥራ መገባቱን ገልጸዋል። ይህም አገሪቷን በቀን ከ5ሺ በላይ ናሙናዎችን የመመርመር አቅም ላይ እንዳደረሳት ተናግረዋል። ምንም እንኳን በተለያዩ ምክንያቶች አሁን ላይ በአማካይ ከአንድ ሺህ በላይ የመመርመር አቅም ላይ የተደረሰ ቢሆንም ማነቆዎቹ ሲፈቱ 22ቱም ላብራቶሪዎች የናሙና ቁጥሩን በቀን እንደሚያሳድጉትም አመላክተዋል። 
ዳይሬክተሩ የየካ ኮተቤ ሆስፒታል 600ሰዎችን መቀበል እንደሚችልና ቁጥሩ ከዚህ ከበዛም ሌሎች የለይቶ ህክምና ማዕከላት መዘጋጀታቸውን ጠቁመው፤ በዚህም ምክንያት የትኛውም ሆስፒታል መደበኛ ሥራውን እንዳላቋረጠና ወደፊትም እንደማያቋርጥ ገልጸዋል። ከሚኒስቴሩ የተገኘው መረጃ እንደሚያመላክተው በክልሎች የለይቶ ህክምናና ለይቶ ማቆያ 57 ሺ 563 የሚሆኑ አልጋዎችን የማዘጋጀት አቅም የተፈጠረ ሲሆን፤ በአዲስ አበባ ከተማ ደግሞ 6 ሺ 828 የህክምና አገልግሎት የሚሰጡ አልጋዎች ተዘጋጅተዋል።አዲስ ዘመን ሚያዝያ 23/2012
አዲሱ ገረመው